###### Projekts

##### Latvijas Republikas Ministru kabinets

2018. gada \_\_\_.\_\_\_\_\_\_\_ Noteikumi Nr.\_\_\_\_\_

Rīgā (prot. Nr.\_\_\_ \_\_\_ §.)

**Kārtība, kādā pretendents sedz izdevumus, kas saistīti ar personas profesionālās kvalifikācijas atzīšanu**

Izdoti saskaņā ar likuma “[Par reglamentētajām profesijām un   
profesionālās kvalifikācijas atzīšanu](https://m.likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu)” [36. panta](https://m.likumi.lv/ta/id/26021-par-reglamentetajam-profesijam-un-profesionalas-kvalifikacijas-atzisanu#p58) 14. punktu

1. Noteikumi nosaka:

1.1. kārtību, kādā profesionālo kvalifikāciju ārvalstīs ieguvusi persona (turpmāk — pretendents) sedz izdevumus, kas saistīti ar profesionālās kvalifikācijas atzīšanu;

1.2. kārtību, kādā pretendents sedz izdevumus, kas saistīti ar kvalifikācijas pārbaudi īslaicīgu profesionālo pakalpojumu (turpmāk – īslaicīgi pakalpojumi) sniegšanai;

1.3. kārtību, kādā pretendents vai persona, kas izglītību un profesionālo kvalifikāciju ieguvusi Latvijas Republikā, kā arī persona, kam Latvijas Republikā ir atzīta profesionālā kvalifikācija un kas pretendē uz Eiropas profesionālās kartes saņemšanu, sedz izdevumus, kas saistīti ar Eiropas profesionālās kartes pieteikuma apstrādi un Eiropas profesionālās kartes izdošanu;

1.4. šo noteikumu 1.1., 1.2. un 1.3. apakšpunktā minēto izdevumu apmēru.

2. Noteikumus nepiemēro attiecībā uz reglamentētajām profesijām, kurās ārvalstīs iegūtu profesionālo kvalifikāciju atzīšanu nosaka Latvijas Republikai saistoši starptautiskie līgumi.

3. Ar profesionālās kvalifikācijas atzīšanu, kvalifikācijas pārbaudi īslaicīgu pakalpojumu sniegšanai, Eiropas profesionālās kartes pieteikumu apstrādi un Eiropas profesionālās kartes izdošanu Latvijas Republikā reglamentētajās profesijās saistītais izdevumu apmērs ir šāds:

3.1. personas profesionālās kvalifikācijas atzīšana – 100 *euro* un tas ietver:

3.1.1. informācijas institūcijas izdevumus – 50 *euro;*

3.1.2. institūcijas, kas izsniedz profesionālās kvalifikācijas atzīšanas apliecības reglamentētajās profesijās (turpmāk – atzīšanas institūcija), izdevumus – 50 *euro;*

3.2. kvalifikācijas pārbaude īslaicīgu pakalpojumu sniegšanai – 40 *euro;*

3.3. Eiropas profesionālās kartes pieteikuma apstrāde – no personas, kas izglītību un profesionālo kvalifikāciju ieguvusi Latvijas Republikā, kā arī no personas, kam Latvijas Republikā ir atzīta profesionālā kvalifikācija, un kas pretendē uz Eiropas profesionālās kartes saņemšanu pastāvīgai profesionālajai darbībai māsas, farmaceita, fizioterapeita, nekustamā īpašuma aģenta vai kalnu gida reglamentētajā profesijā citā Eiropas Savienības vai Eiropas Ekonomikas zonas valstī – 50 *euro*;

3.4. Eiropas profesionālās kartes pieteikuma apstrāde un Eiropas profesionālās kartes izdošana – no personas, kas izglītību un profesionālo kvalifikāciju ieguvusi Latvijas Republikā, kā arī no personas, kam Latvijas Republikā ir atzīta profesionālā kvalifikācija, un kas pretendē uz Eiropas profesionālās kartes saņemšanu īslaicīgu pakalpojumu sniegšanai māsas, farmaceita, fizioterapeita, nekustamo īpašumu aģenta vai kalnu gida reglamentētajā profesijā citā Eiropas Savienības vai Eiropas Ekonomikas zonas valstī – 50 *euro;*

3.5. Eiropas profesionālās kartes pieteikuma apstrāde un Eiropas profesionālās kartes izdošana – no personas, kas izglītību un profesionālo kvalifikāciju ieguvusi citā Eiropas Savienības vai Eiropas Ekonomikas zonas valstī un pretendē uz Eiropas profesionālās kartes saņemšanu pastāvīgai profesionālajai darbībai vai īslaicīgu pakalpojumu sniegšanai māsas, farmaceita vai fizioterapeita reglamentētajā profesijā Latvijas Republikā – 50 *euro.*

4. Iesniedzot informācijas institūcijā profesionālās kvalifikācijas atzīšanai nepieciešamos dokumentus, pretendents tiem pievieno dokumentus, kas apliecina šo noteikumu [3.1. apakšpunktā](https://m.likumi.lv/doc.php?id=76257#p4) minētās samaksas veikšanu informācijas institūcijas noteiktajā bankas kontā.

5. Informācijas institūcija pārskaita 50 *euro* atzīšanas institūcijai piecu darbdienu laikā pēc izziņas par profesionālās kvalifikācijas atzīšanas pretendenta izglītības un profesionālās kvalifikācijas atbilstību Latvijas Republikā noteiktajām prasībām attiecīgajai reglamentētajai profesijai nosūtīšanas atzīšanas institūcijai.

6. Papildus šo noteikumu 3.1. apakšpunktā minētajiem izdevumiem pretendents sedz normatīvajā aktā par papildu prasībām ārvalstīs iegūtas profesionālās kvalifikācijas atzīšanai Latvijas Republikā reglamentētajās profesijās minētajos gadījumos radušos izdevumus par papildu prasību − kvalifikācijas atbilstības pārbaudes vai adaptācijas perioda − nodrošināšanu atzīšanas institūcijai.

7. Pretendentam ir tiesības saņemt atpakaļ to samaksas daļu par profesionālās kvalifikācijas atzīšanu, kura paredzēta atzīšanas institūcijai, ja viņš mēneša laikā pēc profesionālās kvalifikācijas atzīšanas procesa uzsākšanas rakstiski (norādot arī savus bankas rekvizītus) ir atsaucis iesniegumu informācijas institūcijai par profesionālās kvalifikācijas atzīšanu reglamentētajās profesijās. Šādā gadījumā bankas pakalpojumu izmaksas sedz pretendents.

8. Ja atzīšanas institūcija saskaņā ar normatīvajiem aktiem, kas nosaka īslaicīgu pakalpojumu sniedzēja kvalifikācijas pārbaudes veikšanas kārtību, ir pieņēmusi lēmumu personai, kas pirmo reizi uzsāk sniegt īslaicīgus pakalpojumus, veikt kvalifikācijas pārbaudi, līdz kvalifikācijas pārbaudes veikšanai īslaicīgu pakalpojumu sniedzējs atzīšanas institūcijā iesniedz dokumentus, kas apliecina šo noteikumu 3.2. apakšpunktā minēto izdevumu veikšanu atzīšanas institūcijas noteiktajā bankas kontā.

9. Izdevumus par šo noteikumu 3.3., 3.4. vai 3.5. apakšpunktā minēto pakalpojumu to saņēmējs sedz saskaņā ar normatīvajiem aktiem, kas nosaka informācijas apmaiņas un uzraudzības kārtību Iekšējā tirgus informācijas sistēmas ietvaros, informācijas apmaiņā iesaistīto iestāžu atbildību un Eiropas profesionālās kartes izdošanas kārtību.

10. Atzīt par spēku zaudējušiem Ministru kabineta 2003. gada 10. jūnija noteikumus Nr. 298 "[Kārtība, kādā pretendents sedz izdevumus, kas saistīti ar personas profesionālās kvalifikācijas atzīšanu](http://likumi.lv/ta/id/76257-kartiba-kada-pretendents-sedz-izdevumus-kas-saistiti-ar-personas-profesionalas-kvalifikacijas-atzisanu)" (Latvijas Vēstnesis, 2003, 89. nr.; 2013, 189. nr.; 2016, 44. nr.).

Ministru prezidents Māris Kučinskis

Izglītības un zinātnes ministrs Kārlis Šadurskis

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

Stūre, 67047899

Inese.Sture@izm.gov.lv